P-vagterne i Aarhus - der nu kaldes cityassistenter - bliver udstyret med et lille kamera, som de kan tænde, hvis der opstår vold eller trusler under arbejdet med at uddele bøder til biler, der er parkeret ulovligt.

Vold og chikane mod parkeringsvagterne er nemlig et stort problem.

- Fra 2016 til 2017 er der sket en tre-dobling af tilfælde med chikaner og trusler og i år har vi meldt dobbelt så mange til politiet som sidste år, fortæller Kim Guldvad Svendsen, Chef for Drift og Myndighed i Aarhus Kommune.

- Så det er et voldsomt stigende problem, vil jeg sige. Og det giver et dårligt arbejdsmiljø for vores city-assistenter, siger han.

De bliver udsat for blandt andet meget direkte trusler, slag, spyt, voldsomme skub, så de falder omkuld og andre ting.

- Vi håber, kameraerne får en præventiv virkning, så folk lige tænker sig om en ekstra gang, inden de "tænder af ", siger Kim Gulvad Svendsen.

- Jeg håber også, folk begynder at tænke på, hvordan de selv ville have det, hvis de var modtagere af det, de selv engang imellem smider i hovedet på dem, der laver noget service i det offentlige rum.

Læs også : P-vagter får kamera monteret på uniformen efter overfald

Kim Gulvad Svendsen tror ikke, at kameraerne helt vil fjerne vold og trusler.

Men hans kolleger, der sidder på kontoret og tager imod klager over parkeringsbøder, blev før i tiden svinet godt og grundigt til flere gange om dagen.

Men efter at man her er begyndt at optage alle samtaler, er det nu sjældnere, de bliver svinet til.

I første omgang skal 25 city-assistenter i Aarhus gå med de nye krops-kameraer.